28.7.2023
DA
Den Europæiske Unions Tidende
C 267/21 Torsdag den 2. februar 2023
20. glæder sig over den EU-støttede »roam like at home«-aftale (roaming til hjemmetakst) mellem EU og ukrainske teleselskaber til gavn for ukrainske flygtninge og glæder sig over dens forlængelse; opfordrer til, at det ukrainske telekommunikationsmarked integreres i EU's telekommunikationsmarked; 21. opfordrer Kommissionen og medlemsstaterne til at styrke den strategiske kommunikation og tilvejebringe relevante oplysninger om de gensidige fordele og muligheder ved udvidelse både i Ukraine og i medlemsstaterne med henblik på yderligere at øge støtten til og skabe større forståelse af tiltrædelsesprocessen; opfordrer Kommissionen og medlemsstaterne til at gøre EU's finansiering og dens håndgribelige resultater i Ukraine mere synlige; fastholder, at det ukrainske civilsamfund og EU og Ukraine bidrager aktivt til gennemførelsen af disse mål; 22. glæder sig over Ukraines aktive deltagelse i EU's østpartnerskabsinitiativ og opfordrer til, at dette politiske initiativ styrkes yderligere som en vigtig platform for regionalt samarbejde og udveksling af reformerfaringer mellem partnerlande, der søger enten tættere samarbejde med EU eller EU-medlemskab; 23. opfordrer EU-institutionerne til at udvide mulighederne for, at ukrainske tjenestemænd kan undersøge og følge EU-institutionernes arbejde; tilskynder til bilaterale parlamentariske møder mellem medlemsstaternes og Ukraines parlamenter; opfordrer EU og dets medlemsstater til fortsat at tilbyde ukrainske unge, tjenestemænd, diplomater m.fl. uddannelsesmuligheder; opfordrer til, at der iværksættes procedurer for oprettelse af Det Østlige Partnerskabs Akademi for Offentlig Forvaltning; 24. opfordrer medlemsstaterne til at vedtage den 10. pakke af sanktioner mod Rusland så hurtigt som muligt og til proaktivt at fremsætte forslag til videreudvikling af sanktioner ved at inkludere nye sektorer og enkeltpersoner; opfordrer indtrængende alle medlemsstater til fortsat at udvise enhed i lyset af Ruslands krig mod Ukraine; opfordrer alle partnere, navnlig EU-kandidatlande og potentielle kandidatlande, til at slutte op om sanktionspakkerne; 25. opfordrer til, at listen over personer og enheder, der er omfattet af sanktionerne, udvides til at omfatte russiske virksomheder, der stadig befinder sig på EU's markeder, såsom Lukoil og Rosatom, og personer, der er involveret i tvangsdeportationer, de ulovlige fængslinger af russiske borgeraktivister og medlemmer af den politiske opposition, de ulovlige »folkeafstemninger« i Luhansk, Kherson, Zaporizjzja og Donetsk og det ulovlige »valg« på Krim og i Sevastopol, samt alle medlemmer af partierne i Statsdumaen, der beklæder embeder i valgte parlamenter på alle niveauer, herunder på regionalt og kommunalt plan, og medlemmerne af de russiske propagandamedier, der udbreder antiukrainske og krigsvenlige følelser; opfordrer Rådet til at udvide listen over personer, der er omfattet af sanktioner, til at omfatte personer fra den liste, som Aleksej Navalnyjs antikorruptionsfond har foreslået; opfordrer samtidig indtrængende Ukraine til at vedtage den ukrainske Magnitskij-lov; opfordrer til et forbud mod direkte eller indirekte import, køb eller overførsel af diamanter i såvel rå som forarbejdet form med oprindelse i Den Russiske Føderation; 26. opfordrer på ny til en øjeblikkelig og fuldstændig embargo mod import af fossile brændstoffer og uran fra Rusland og til, at rørledningerne Nord Stream 1 og 2 helt opgives med henblik på at standse finansieringen af Putins krigsmaskine med EU-midler; opfordrer til, at de restriktive foranstaltninger over for Belarus styrkes; opfordrer indtrængende Rådet til i samarbejde med internationale partnere at sænke prisloftet for olie, der stammer fra eller eksporteres fra Rusland; 27. opfordrer Kommissionen og EU's tilsynsmyndigheder til nøje at overvåge, at medlemsstaterne på effektiv og omfattende vis gennemfører alle EU-sanktioner, og til at imødegå enhver omgåelsespraksis, herunder lukke de eksisterende smuthuller; fordømmer de tredjelande, der har hjulpet Rusland og Belarus med at omgå de pålagte sanktioner, og anmoder Kommissionen og medlemsstaterne om at overveje foranstaltninger over for disse tredjelande; 28. fordømmer Den Internationale Olympiske Komités nylige beslutning om at tillade russiske og belarussiske atleter at deltage i kvalifikationskampe til De Olympiske Lege i Paris i 2024 under et neutralt flag, hvilket er i modstrid med disse landes mangefacetterede isolation og vil blive brugt af begge regimer til propagandaformål; 29. opfordrer endnu en gang EU og dets medlemsstater til at styrke den internationale isolering af Den Russiske Føderation, herunder hvad angår Ruslands medlemskab af internationale organisationer og organer, til at afstå fra at afholde formelle begivenheder på Den Russiske Føderations territorium, og dermed reducere de diplomatiske forbindelser med Moskva; 30. fordømmer Ruslands ulovlige besættelse af det ukrainske kernekraftværk Zaporizjzja og støtter, med henblik på at mindske risikoen for en nuklear eller radiologisk ulykke, forslaget om at oprette en beskyttelseszone for nuklear sikkerhed og sikring omkring det, som foreslået af Den Internationale Atomenergiorganisation;